
	«Τα Γαλήνια Νερά της Ναυπάκτου»
της Maria Grazia Siliato
στο Σπίτι της Κύπρου

Τη Δευτέρα 27 Ιανουαρίου 2020 παρουσιάστηκε στο Σπίτι της Κύπρου το βιβλίο της Maria Grazia Siliato (1926-2018), «Τα Γαλήνια Νερά της Ναυπάκτου» σε μετάφραση Ειρήνης και Κατερίνας Παπαδάκη που κυκλοφορεί από τις Πανεπιστημιακές Εκδόσεις Κύπρου. 
Για το βιβλίο και τη συγγραφέα μίλησαν ο Επίτιμος Πρόξενος της Κυπριακής Δημοκρατίας στο Μιλάνο και Λομβαρδία κ. Ιωάννης Τζήρος, η Επίκουρη Καθηγήτρια Τμήματος Βυζαντινών και Νεοελληνικών Σπουδών Πανεπιστημίου Κύπρου κα Ειρήνη Παπαδάκη και η Αρχαιολόγος και Ιστορικός Τέχνης κα Άννα Μαραγκού. 

Το βιβλίο αποτελεί λογοτεχνική αναδιήγηση του βενετοτουρκικού πολέμου που οδήγησε στην οθωμανική κατάληψη της Κύπρου και στη νίκη της χριστιανοσύνης στη ναυμαχία της Ναυπάκτου. Ο πρωτότυπος τίτλος στην ιταλική γλώσσα είναι «Il Sangue de Lepanto» (Rizzoli 2015). Την ελληνική μετάφραση η συγγραφέας επέλεξε να τιτλοφορήσει «Τα γαλήνια νερά της Ναυπάκτου» και να την εμπιστευτεί για έκδοση στο Πανεπιστήμιο Κύπρου.
Η ιστορία του βιβλίου βιώθηκε, τετρακόσια σαράντα επτά χρόνια πριν, στην Κύπρο και στον κόλπο της Ναυπάκτου, στην Ανατολική Μεσόγειο. Ημέρες ευτυχίας αλλά και  σκληρότητας. Μια από τις δριμύτερες πολιορκίες της δεύτερης χιλιετίας και η πιο σπουδαία ναυμαχία που διεξήχθη ποτέ σ’ εκείνη τη θάλασσα.  Κι όμως, για τα γεγονότα αυτά πολύ λίγα μας έχουν γίνει γνωστά. Η συγγραφέας μετά από ερευνητικά ταξίδια και αρχειακές μελέτες, εντοπίζοντας πολύτιμο ανέκδοτο υλικό, κατάφερε μέσα από το τελευταίο της έργο να φωτίσει άγνωστες πτυχές της κυπριακής ιστορίας, ακροβατώντας ανάμεσα στην ιστορική διερεύνηση και στη μυθοπλασία. 

